तारा स्मैलपुरी नैं सन् 1857 दी लड़ाई दे सूरमें ते डुग्गर दे मिआं डीडो उप्पर कवितां रचिआं न, ते समकालीन समाजक स्थिति बारै बी लिखेआ ऐ जेह्‌दे’च सुआर्थ, लुट्ट-ध्रूड़, बेकारी, ते गरीबें दी भुक्खा-नंगा दै कन्नें अमीरें दी अय्याशी, बेहलड़खोरी, ते बगला-भगती बरोबर पनपै दी ऐ—सब उस्सै थार न— अजादी दै बाद बी कोई फर्क नेईं पेआ। ऊंआं, असला’च ‘तारा’ होरें गी मती कामयाबी मनुक्खी-भावनाएं ते अपनी धरतरी—कण्डी दे द्रश्श चित्तरने’च हासल होइऐ, जिंआं’क ‘फौजी पिन्शनर’, ‘कंडी दा बस्सना’, ‘बारहां माह ते ब्हारां’, ‘कुंडलियां’,ते ‘जादूजड़ियां’ नाँ दी उंदी कविताए कोला साफ सेही होंदा ए। इस खीरली रचना इच दस्सेआ गेदा ऐ जे ग्राएं-थारें, अजें बी, भूत-प्रेतें गी मन्नने आले, किंआं हिस्टीरिया दी रोगन जनानी गी जड़िआं नचाई-नचाई, झुंड़ें नें मारी-मारी ते मर्चे दी धूनी देइ-देइऐ बतेहा करी छोड़ दे न। ‘कंडी दा बस्सना’ इच डुग्गर दे कंडी-अलाके दे जीवन दा नक्शा ए। कंडी जित्थें पानिआ दी बड़ी भारी किल्लत ऐ, लोक छप्पड़िएं दे पानी पर जींदे न- पानी बी कैह्‌दा ? सैल्ली सैल्ली बूटिएं दा अर्क ऐ। सप्प, गनाहीं ते बिच्चूं, सोहे दी गर्मी, चारे ते पानिआ दा काल सच्चें गै लोकें दा जीन नरक बनाई छोड़दे न। ‘फौजी पिन्शनर’ इच पैह्‌ली बड्डी लामा (विश्वयुद्ध) इच लड़िऐ आएदे इक रिटायर सपाहित्त दा मार्मक चित्तर ऐ—हिस्से दा मूंह ते सुक्की दी जीह्‌ब, फाकें चूसे दा, ढिड्डै ते पिट्ठी’च चप्पे दा फरक, बिना-प्राण टुरै दी लोथ ; जिंदु’ र संगीनें दे चीरे ते तले’ पर गोली दे नशान, खाकी पैंट ते खाकी कमीज जह्‌दे शीरे कलीरे बनिऐ धरती गी हाम्बै करदे हे, पैरें फट्टे दे फलीट ते बोज्झे उप्पर फौजी नशान जिंदा उसी हूणा तोड़ी मान हा। बचैरा पञ्ज रूपे म्हीने दी पिनशन लैन जाकरदा हा, पर,. कंड़ी दी भखदी गर्मी’च ढेर होई गेआ। ‘बारहां माह ते ब्हारां’ इच रुत्तें दें बधने-घटने दा बड़ा सुन्दर बर्णन ऐ-